叔祖閣學生朝以丹砂鑄酒盃爲壽
作者：張鎡
朝代：宋

paragraphs: 真人玉練超塵質，尚假金鹽煮堅石。
要知草伏砂最難，護氣延年本仙術。
神爐秘炭呼祝融，日月出沒奔朱龍。
至今受化感靈藥，異寶具體專奇功。
鑄盃獻公酌沆瀣，雕盤棗實如瓜大。
飛瓊鼓簧雙成笙，醉色渥丹天所愛。
東風吹萬纔兩旬，誕序更數三千春。
丹砂爲金金生沙，坐閲東海揚車塵。
全才備德難具陳，紫樞黄閣旋洪鈞。
願從宏芘托此身，舉杯論文日相親。